b'\n_START_ARTICLE_\nLeirilakki\n_START_PARAGRAPH_\nLeirilakki eli V\xc3\xa4in\xc3\xa4m\xc3\xb6isen lakki on partiolaisp\xc3\xa4\xc3\xa4hine. Sit\xc3\xa4 k\xc3\xa4ytet\xc3\xa4\xc3\xa4n p\xc3\xa4\xc3\xa4asiassa leireill\xc3\xa4 ja retkill\xc3\xa4. Partiolaisten kielenk\xc3\xa4yt\xc3\xb6ss\xc3\xa4 sit\xc3\xa4 kutsutaan nimell\xc3\xa4 v\xc3\xa4iski._NEWLINE_1960-luvulla se oli my\xc3\xb6s kolkkapoikien p\xc3\xa4\xc3\xa4hine, koska vaihtoehtoa eli keltaisin terein koristettua tummansinist\xc3\xa4 lipallista sudenpentulakkia vierastettiin ja leirilakki koettiin suomalaisempana. Vain ne lippukunnat, joissa kolkkapoikien sijaan oli sudenpentuja, k\xc3\xa4yttiv\xc3\xa4t lippalakkia._NEWLINE_Leirilakki on perusmuodossaan nelj\xc3\xa4st\xc3\xa4 sektorinmuotoisesta kankaanpalasta koottu kalotti, jonka reunat ja saumat on peitetty 10 mm leve\xc3\xa4ll\xc3\xa4 kangasnauhalla, joka muodostaa ristikuvion p\xc3\xa4\xc3\xa4laen yli. Leirilakkia pidet\xc3\xa4\xc3\xa4n niin, ett\xc3\xa4 yksi valkoisista nauhoista on otsan keskikohdan yl\xc3\xa4puolella. Rukouksen aikana ja sis\xc3\xa4tiloissa leirilakkia kannetaan partiovy\xc3\xb6n alla. _NEWLINE_Leirilakin perusv\xc3\xa4ri on Suomen lipun sininen ja nauhat valkoisia. Routavuosien aikana vuosina 1911\xe2\x80\x931917 toimineista lippukunnista alun perin helsinkil\xc3\xa4isell\xc3\xa4, nykyisin Kauniaisissa toimivalla kaksikielisell\xc3\xa4 Toimen Pojat -lippukunnalla ja vaasalaisella Vaasan Mets\xc3\xa4veikot -lippukunnalla on oikeus k\xc3\xa4ytt\xc3\xa4\xc3\xa4 v\xc3\xa4reilt\xc3\xa4\xc3\xa4n poikkeavaa leirilakkia: kauniaislaisilla se on khakiv\xc3\xa4rinen tummansinisin nauhoin, vaasalaisilla tummansininen kirkkaanpunaisin nauhoin._NEWLINE_My\xc3\xb6hemmin Limingan Niittyk\xc3\xa4rp\xc3\xa4t lanseerasivat omat mallinsa joita k\xc3\xa4ytt\xc3\xa4v\xc3\xa4t vain omilla j\xc3\xa4senill\xc3\xa4\xc3\xa4n _NEWLINE_Leirilakista on olemassa my\xc3\xb6s talviversio: se on muuten samalla kaavalla tehty, paitsi materiaali on kudottu villa ja valkoinen alareunus on noin 10\xc2\xa0cm leve\xc3\xa4. P\xc3\xa4\xc3\xa4hinett\xc3\xa4 k\xc3\xa4ytet\xc3\xa4\xc3\xa4n talvileireill\xc3\xa4 ja -tapahtumissa. _NEWLINE_Vesipartiolippukunnat k\xc3\xa4ytt\xc3\xa4v\xc3\xa4t purjehdus- ja leirilakkinaan niin sanottua jollaa eli kokovalkoista pystylierist\xc3\xa4 merimieshattua. Johtajilla on kiiltolippainen korkeakupuinen Vega-lakki, jossa purjehduskauden aikana 1.5.\xe2\x80\x9330.9. on valkoinen p\xc3\xa4\xc3\xa4llinen. _NEWLINE_Lakista on olemassa my\xc3\xb6s ns. kansanpukuversio joka on tehty luonnonvalkoisesta pellavasta.  Sen ristikuvio on yleens\xc3\xa4 punottua villalankaa ja p\xc3\xa4\xc3\xa4n ylitt\xc3\xa4v\xc3\xa4t osat menev\xc3\xa4t yli kiert\xc3\xa4v\xc3\xa4n osion joka ei ole aivan reunassa kuten partiop\xc3\xa4\xc3\xa4hineess\xc3\xa4.  Lakin tekiv\xc3\xa4t tunnetuksi aikoinaan TV-kokit Veijo  Vanamo ja Jaakko Kolmonen jotka pitiv\xc3\xa4t sellaisia kes\xc3\xa4isiss\xc3\xa4 ohjelmissaan; heill\xc3\xa4 oli my\xc3\xb6s vastaavat piikkopaidat.'